**DÔVODOVÁ SPRÁVA**

1. **Všeobecná časť**

 Vládny návrh zákona bol vypracovaný z dôvodu potreby zabezpečenia odborného, administratívneho a personálneho výkonu kompetencií, za ktorých koordináciu a riadenie v súčasnosti zodpovedá podpredseda vlády Slovenskej republiky pre Plán obnovy a odolnosti a využívanie eurofondov. Podľa Programového vyhlásenia vlády Slovenskej republiky je vzhľadom na fragmentáciu kompetencií v oblasti výskumu, vývoja a inovácií naprieč viacerými ministerstvami nevyhnutné zabezpečiť silnú koordináciu na úrovni podpredsedu vlády Slovenskej republiky, ako aj zabezpečiť riadenie a koordináciu opatrení na tvorbu a uskutočňovanie talentovej politiky. Taktiež podľa Programového vyhlásenia vlády Slovenskej republiky je potrebné zabezpečiť v rámci úradu tohto podpredsedu vlády Slovenskej republiky činnosť útvaru strategických iniciatív európskeho významu, ktorého cieľom bude identifikovať, popri Pláne obnovy a odolnosti Slovenskej republiky, aj ďalšie strategické oblasti so zásadným dopadom na odolnosť Slovenska a s výrazne nadrezortným charakterom.

 Vládny návrh zákona predstavuje reálny nástroj na plnenie týchto a ďalších cieľov z Programového vyhlásenia vlády Slovenskej republiky. Tieto ciele majú byť dosiahnuté prostredníctvom účinných opatrení na posilnenie riadiacich, koordinačných a kontrolných kompetencií tohto podpredsedu vlády Slovenskej republiky vytvorením samostatného Úradu podpredsedu vlády Slovenskej republiky pre Plán obnovy a znalostnú ekonomiku.

Vládnym návrhom zákona sa zároveň odstráni doterajšia neštandardná a bezprecedentná právna úprava, kedy v rámci Úradu vlády Slovenskej republiky existovala samostatná organizačná zložka „Úrad podpredsedu vlády, ktorý neriadi ministerstvo“ so samostatnými kompetenciami, vystupovaním vo vzťahoch navonok, osobitným štatutárnym zástupcom, finančnou a riadiacou nezávislosťou od Úradu vlády Slovenskej republiky. Úrad podpredsedu vlády, ktorý neriadi ministerstvo vznikol čl. III zákona č. 187/2021 Z. z. o ochrane hospodárskej súťaže a o zmene a doplnení niektorých zákonov, ktorým bol novelizovaný zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Tento novelizačný článok bol podstatným spôsobom upravený až v druhom čítaní v Národnej rade Slovenskej republiky poslaneckým pozmeňujúcim a doplňujúcim návrhom, ktorý sa týkal práve zriadenia spomenutého Úradu podpredsedu vlády, ktorý neriadi ministerstvo, pričom tento návrh neobsahoval ani dostatočné zdôvodnenie navrhovaných zmien. Prezidentka Slovenskej republiky sa následne rozhodla svojím rozhodnutím zo dňa 21. apríla 2021 predmetný zákon vrátiť Národnej rade Slovenskej republiky v zmysle čl. 102 ods. 1 písm. o) Ústavy Slovenskej republiky, pričom namietala práve zmeny spočívajúce vo vzniku Úradu podpredsedu vlády, ktorý neriadi ministerstvo z procedurálneho hľadiska (predmetný poslanecký pozmeňujúci a doplňujúci návrh mal charakter tzv. prílepku, teda obsahovo nesúvisel s predmetným návrhom zákona), ako aj z vecného hľadiska, pričom namietala vyššie spomenutý neštandardný charakter Úradu podpredsedu vlády, ktorý neriadi ministerstvo ako „úradu v úrade“. Prezidentka Slovenskej republiky tiež uviedla, že namietané zmeny vytvoria situáciu, v ktorej „*podpredseda vlády Slovenskej republiky, ktorý neriadi ministerstvo, bude pôsobiť súčasne na Úrade vlády Slovenskej republiky a na Úrade podpredsedu vlády Slovenskej republiky, ktorý neriadi ministerstvo, čo je proti princípom kreovania štátnych orgánov.*“ Zároveň uviedla, že „*nie je zrejmé, či Úrad podpredsedu vlády Slovenskej republiky, ktorý neriadi ministerstvo, je v postavení osobitného útvaru v rámci Úradu vlády Slovenskej republiky, čo nie je potrebné upravovať zákonom, alebo samostatne pôsobiacim ústredným orgánom štátnej správy sui generis.*“

Vládnym návrhom zákona sa tiež navrhuje ustanoviť splnomocnenca vlády Slovenskej republiky pre národnostné menšiny a splnomocnenca vlády Slovenskej republiky pre rómske komunity ako stálych splnomocnencov vlády Slovenskej republiky a zriadiť Radu vlády Slovenskej republiky pre národnostné menšiny. Súčasne sa navrhuje, aby Úrad vlády Slovenskej republiky bol ústredným orgánom štátnej správy pre tvorbu a uskutočňovanie štátnej politiky a koordináciu plnenia úloh v oblasti práv národnostných menšín, pričom tým nebude dotknutá pôsobnosť Ministerstva kultúry Slovenskej republiky podľa § 18 ods. 1 písm. i). Cieľom navrhnutých úprav je posilnenie postavenia národnostných menšín.

 Vládnym návrhom zákona sa ďalej upravuje schvaľovanie zahraničných ciest štátnych tajomníkov a vedúcich ostatných ústredných orgánov štátnej správy, ktoré má schvaľovať Ministerstvo zahraničných vecí a európskych záležitostí Slovenskej republiky, pričom zahraničné cesty členov vlády bude naďalej schvaľovať vláda.

V nadväznosti na navrhované zmeny v zákone č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je potrebné novelizovať aj niektoré súvisiace zákony. Konkrétne ide o zákon č. 184/1999 Z. z. o používaní jazykov národnostných menšín v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení neskorších predpisov, zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov, zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov a zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov.

Vládny návrh zákona nebude mať vplyv na rozpočet verejnej správy, sociálne vplyvy, vplyv na podnikateľské prostredie, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Vládny návrh zákona nie je predmetom vnútrokomunitárneho pripomienkového konania.

Vládny návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, a súčasne je v súlade s právom Európskej únie.

**Doložka vybraných vplyvov**

|  |
| --- |
| 1. **Základné údaje**
 |
| **Názov materiálu**  |
| Návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony |
| **Predkladateľ (a spolupredkladateľ)** |
| Úrad vlády Slovenskej republiky |
| **Charakter predkladaného materiálu** |[ ]  Materiál nelegislatívnej povahy |
|  |[x]  Materiál legislatívnej povahy |
|  |[ ]  Transpozícia/ implementácia práva EÚ |
| *V prípade transpozície/implementácie uveďte zoznam transponovaných/implementovaných predpisov:* |
| **Termín začiatku a ukončenia PPK** |  |
| **Predpokladaný termín predloženia na pripomienkové konanie** |  |
| **Predpokladaný termín začiatku a ukončenia ZP\*\***  |  |
| **Predpokladaný termín predloženia na rokovanie vlády SR\*** | *marec 2024* |
|  |
| 1. **Definovanie problému**
 |
| Návrh zákona bol vypracovaný z dôvodu potreby zabezpečenia odborného, administratívneho a personálneho výkonu kompetencií, za ktorých koordináciu a riadenie zodpovedá v súčasnosti podpredseda vlády Slovenskej republiky pre Plán obnovy a odolnosti a využívanie eurofondov. Podľa Programového vyhlásenia vlády Slovenskej republiky je vzhľadom na fragmentáciu kompetencií v oblasti výskumu, vývoja a inovácií naprieč viacerými ministerstvami nevyhnutné zabezpečiť silnú koordináciu na úrovni podpredsedu vlády Slovenskej republiky, ako aj zabezpečiť riadenie a koordináciu opatrení na tvorbu a uskutočňovanie talentovej politiky. Taktiež podľa Programového vyhlásenia vlády Slovenskej republiky je potrebné zabezpečiť v rámci Úradu podpredsedu vlády Slovenskej republiky činnosť útvaru strategických iniciatív európskeho významu, ktorého cieľom bude identifikovať, popri Pláne obnovy a odolnosti Slovenskej republiky, aj ďalšie strategické oblasti so zásadným dopadom na odolnosť Slovenska a s výrazne nadrezortným charakterom.Návrh zákona predstavuje reálny nástroj na plnenie týchto a ďalších cieľov z Programového vyhlásenia vlády Slovenskej republiky. Tieto ciele majú byť dosiahnuté prostredníctvom účinných opatrení na posilnenie riadiacich, koordinačných a kontrolných kompetencií tohto podpredsedu vlády Slovenskej republiky vytvorením samostatného Úradu podpredsedu vlády Slovenskej republiky pre Plán obnovy a znalostnú ekonomiku. Zároveň sa tým odstráni doterajšia neštandardná a bezprecedentná právna úprava, kedy v rámci Úradu vlády Slovenskej republiky existovala samostatná organizačná zložka so samostatnými kompetenciami, vystupovaním vo vzťahoch navonok, osobitným štatutárnym zástupcom, finančnou a riadiacou nezávislosťou od Úradu vlády Slovenskej republiky. |
| 1. **Ciele a výsledný stav**
 |
| Návrh zákona bol vypracovaný z dôvodu potreby zabezpečenia odborného, administratívneho a personálneho výkonu kompetencií, za ktorých koordináciu a riadenie zodpovedá v súčasnosti podpredseda vlády Slovenskej republiky pre Plán obnovy a odolnosti a využívanie eurofondov. Podľa Programového vyhlásenia vlády Slovenskej republiky je vzhľadom na fragmentáciu kompetencií v oblasti výskumu, vývoja a inovácií naprieč viacerými ministerstvami nevyhnutné zabezpečiť silnú koordináciu na úrovni podpredsedu vlády Slovenskej republiky, ako aj zabezpečiť riadenie a koordináciu opatrení na tvorbu a uskutočňovanie talentovej politiky. Taktiež podľa Programového vyhlásenia vlády Slovenskej republiky je potrebné zabezpečiť v rámci Úradu podpredsedu vlády Slovenskej republiky činnosť útvaru strategických iniciatív európskeho významu, ktorého cieľom bude identifikovať, popri Pláne obnovy a odolnosti Slovenskej republiky, aj ďalšie strategické oblasti so zásadným dopadom na odolnosť Slovenska a s výrazne nadrezortným charakterom.Návrh zákona predstavuje reálny nástroj na plnenie týchto a ďalších cieľov z Programového vyhlásenia vlády Slovenskej republiky. Tieto ciele majú byť dosiahnuté prostredníctvom účinných opatrení na posilnenie riadiacich, koordinačných a kontrolných kompetencií tohto podpredsedu vlády Slovenskej republiky vytvorením samostatného Úradu podpredsedu vlády Slovenskej republiky pre Plán obnovy a znalostnú ekonomiku. Zároveň sa tým odstráni doterajšia neštandardná a bezprecedentná právna úprava, kedy v rámci Úradu vlády Slovenskej republiky existovala samostatná organizačná zložka so samostatnými kompetenciami, vystupovaním vo vzťahoch navonok, osobitným štatutárnym zástupcom, finančnou a riadiacou nezávislosťou od Úradu vlády Slovenskej republiky.  |
| 1. **Dotknuté subjekty**
 |
| Úrad vlády Slovenskej republiky |
| 1. **Alternatívne riešenia**
 |
| *Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?**Nulový variant - uveďte dôsledky, ku ktorým by došlo v prípade nevykonania úprav v predkladanom materiáli a alternatívne riešenia/spôsoby dosiahnutia cieľov uvedených v bode 3.* |
| 1. **Vykonávacie predpisy**
 |
| *Predpokladá sa prijatie/zmena vykonávacích predpisov?* | [ ]  **Áno** | [x]  **Nie** |
| *Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:* |
| 1. **Transpozícia/implementácia práva EÚ**
 |
|

|  |
| --- |
| *Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ.*  |
| [ ]  **Áno** [x]  **Nie***Ak áno, uveďte, ktorých vplyvov podľa bodu 9 sa goldplating týka:*  |

 |
| 1. **Preskúmanie účelnosti**
 |
| *Uveďte termín, kedy by malo dôjsť k preskúmaniu účinnosti a účelnosti predkladaného materiálu.**Uveďte kritériá, na základe ktorých bude preskúmanie vykonané.* |
| \* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu legislatívnych úloh vlády Slovenskej republiky. \*\* vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.\*\*\* posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte. |
| 1. **Vybrané vplyvy materiálu**
 |
| **Vplyvy na rozpočet verejnej správy** |[ ]  **Pozitívne** |[x]  **Žiadne** |[ ]  **Negatívne** |
|  z toho rozpočtovo zabezpečené vplyvy,  v prípade identifikovaného negatívneho  vplyvu |[ ]  Áno |[ ]  Nie |[ ]  Čiastočne |
| **v tom vplyvy na rozpočty obcí a vyšších územných celkov** |[ ]  **Pozitívne** |[x]  **Žiadne** |[ ]  **Negatívne** |
| z toho rozpočtovo zabezpečené vplyvy,v prípade identifikovaného negatívneho vplyvu |[ ]  Áno |[ ]  Nie |[ ]  Čiastočne |
| Vplyv na dlhodobú udržateľnosť verejných financií v prípade vybraných opatrení \*\*\* |[ ]  Áno |  |  |[ ]  Nie |
| **Vplyvy na limit verejných výdavkov** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na podnikateľské prostredie** |[ ]  **Pozitívne** |[x]  **Žiadne** |[ ]  **Negatívne** |
|  z toho vplyvy na MSP |[ ]  Pozitívne |[ ]  Žiadne |[ ]  Negatívne |
|  Mechanizmus znižovania byrokracie  a nákladov sa uplatňuje: |[ ]  Áno |  |  |[ ]  Nie |
| **Sociálne vplyvy** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na životné prostredie** |[ ]  **Pozitívne** |[x]  **Žiadne** |[ ]  **Negatívne** |
| Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov |[ ]  Áno |  |  |[ ]  Nie |
| **Vplyvy na informatizáciu spoločnosti** |[ ]  **Pozitívne** |[x]  **Žiadne** |[ ]  **Negatívne** |

|  |  |  |  |  |  |  |
| --- | --- | --- | --- | --- | --- | --- |
| **Vplyvy na služby verejnej správy pre občana, z toho** |  |  |  |  |  |  |
|  **vplyvy služieb verejnej správy na občana** |[ ]  **Pozitívne** |[x]  **Žiadne** |[ ]  **Negatívne** |
|  **vplyvy na procesy služieb vo verejnej správe** |[ ]  **Pozitívne** |[x]  **Žiadne** |[ ]  **Negatívne** |

|  |  |  |  |
| --- | --- | --- | --- |
| **Vplyvy na manželstvo, rodičovstvo a rodinu** |[ ]  **Pozitívne** |[x]  **Žiadne** |[ ]  **Negatívne** |

|  |
| --- |
| 1. **Poznámky**
 |
| *V prípade potreby uveďte doplňujúce informácie k identifikovaným vplyvom a ich analýzam.* *Ak predkladaný materiál má marginálny (zanedbateľný) vplyv na niektorú zo sledovaných oblastí v bode 9 a z tohto dôvodu je tento vplyv označený ako žiadny vplyv, uveďte skutočnosti vysvetľujúce, prečo je tento vplyv marginálny (zanedbateľný).**Informácie v tejto časti slúžia na zhrnutie vplyvov alebo aj na vyjadrenie sa k marginálnym vplyvom a nie ako náhrada za vypracovanie príslušných analýz vybraných vplyvov.**V prípade, že je materiál posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších prepisov, uveďte internetový odkaz na tento proces.* |
| 1. **Kontakt na spracovateľa**
 |
| *Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.* |
| 1. **Zdroje**
 |
| *Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť.*  |
| 1. **Stanovisko Komisie na posudzovanie vybraných vplyvov z PPK č. ..........**

(v prípade, ak sa uskutočnilo v zmysle bodu 8.1 Jednotnej metodiky) |
|

|  |  |  |
| --- | --- | --- |
| [ ]  **Súhlasné**  | [ ]  **Súhlasné s návrhom na dopracovanie** | [ ]  **Nesúhlasné** |

**Uveďte pripomienky zo stanoviska Komisie z časti II. spolu s Vaším vyhodnotením:** |
| 1. **Stanovisko Komisie na posudzovanie vybraných vplyvov zo záverečného posúdenia č. ..........** (v prípade, ak sa uskutočnilo v zmysle bodu 9.1. Jednotnej metodiky)
 |
|

|  |  |  |
| --- | --- | --- |
| [ ]  **Súhlasné**  | [ ]  **Súhlasné s  návrhom na dopracovanie** | [ ]  **Nesúhlasné** |

**Uveďte pripomienky zo stanoviska Komisie z časti II. spolu s Vaším vyhodnotením:** |

**DOLOŽKA ZLUČITEĽNOSTI**

**návrhu zákona s právom Európskej únie**

* + - 1. **Navrhovateľ zákona**: Vláda Slovenskej republiky
			2. **Názov návrhu zákona**: Návrh zákona, ktorým sa mení a dopĺňa zákon č. 575/2001 Z. z.

o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony

* + - 1. **Predmet návrhu zákona je – nie je upravený v práve Európskej únie**:
1. nie je upravený v primárnom práve,
2. nie je upravený v sekundárnom práve,
3. nie je obsiahnutý v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4. a 5. doložky zlučiteľnosti.**

1. **Osobitná časť**

**K čl. I** (zákon č. 575/2001 Z. z.)

**K bodu 1**

Cieľom predkladaného návrhu je zriadenie nového ostatného ústredného orgánu štátnej správy, Úradu podpredsedu vlády Slovenskej republiky pre Plán obnovy a znalostnú ekonomiku, a z tohto titulu sa navrhuje vypustiť všeobecné kompetenčné ustanovenie podpredsedu vlády, ktorý neriadi ministerstvo.

Problémom tohto ustanovenia je jeho potenciálna rozpornosť s čl. 102 ods. 1 písm. g) v spojitosti s čl. 111 Ústavy SR, podľa ktorého prezident SR vymenúva členov vlády a poveruje ich riadením ministerstiev. V zmysle týchto ustanovení Ústavy SR môže byť člen vlády poverený riadením ministerstva, nie ostatného ústredného orgánu štátnej správy. V zmysle tohto princípu je tak zrejmé, že keď Ústava SR neumožňuje, aby člen vlády riadil ostatný ústredný orgán štátnej správy, neumožňuje ani, aby riadil jeho útvary cez organizačný poriadok.

Zároveň sa vypustením tohto ustanovenia odstráni z kompetenčného zákona ustanovenie, ktoré bolo v odbornej literatúre identifikované ako potenciálne neústavné aj z iných dôvodov: „*S ohľadom na fakt, že Ústava neurčuje počet podpredsedov vlády ani počet takých jej členov, ktorí neriadia ministerstvo, môže vznikať otázka, či § 1aaa kompetenčného zákona svojím súčasným znením nevylučuje, aby takýchto členov vlády bolo aj viac ako jeden. Keďže je Ústava nadradená bežným zákonom, nemožno dosť dobre pripustiť, aby akékoľvek zákonné ustanovenie bránilo predsedovi vlády navrhnúť a prezidentovi republiky vymenovať aj ďalších členov či podpredsedov vlády bez toho, aby boli zároveň poverení riadením ministerstva.*“ (OROSZ, Ladislav; SVÁK, Ján a kol. *Ústava Slovenskej republiky : Komentár. Zväzok II.* Bratislava : Wolters Kluwer SR, 2022, s. 314).

**K bodom 2, 8, 10, 11, 15, 16 a 20**

Súvisiaca legislatívno-technická úprava.

**K bodu 3**

Doplnením ustanovenia § 2 o nový odsek 2 sa zavádza postavenie uvedených splnomocnencov vlády, ktorých postavenie je generálne upravené v § 2 ods. 1, ako stálych splnomocnencov vlády. Základná funkcia poradného orgánu vlády obom splnomocnencom vyplýva z ich štatútov, pričom postavenie stálych splnomocnencov / poradných orgánov, neobmedzí aj výkonné funkcie oboch splnomocnencov, ktoré opätovne v súlade s § 2 ods. 1 vyplývajú z ich štatútov. Postavenie oboch splnomocnencov vlády, tak ako v systéme plnenia záväzkov z medzinárodných zmlúv o ľudských právach a základných slobodách (čl. 7 ods. 5 a čl. 154c ods. 1 ústavy), tak aj v systéme vzťahov s Európskou úniou, odvíjajúcich sa od regulácie čl. 7 ods. 2 ústavy, je trvalé a nezastupiteľné. Splnomocnenec vlády Slovenskej republiky pre rómske komunity je na čele Úradu splnomocnenca vlády Slovenskej republiky pre rómske komunity, ktorý v zmysle § 24 ods. 6 zastáva práve pre uvedené vzťahy postavenie medzinárodného kontaktného bodu. Vzhľadom na trvalý charakter plnenia a presadzovania medzinárodných záväzkov z právnych systémov EÚ, OSN, RE, OBSE priamo aplikačná prax si vynútila, aby obaja splnomocnenci plnili úlohy aj v postavení stálych splnomocnencov, pričom splnomocnenec vlády Slovenskej republiky pre rómske komunity disponuje pri vykonávaní týchto záväzkov a verejných politík súčasne aj postavením správneho orgánu. Aj ďalší rozsah pôsobnosti oboch splnomocnencov vlády, vyplývajúci z ich štatútov, má trvalý a dlhodobý charakter, a to aj v rozmere vnútroštátneho práva, počínajúc čl. 12, 33 a 34 ústavy, cez spoločenské vzťahy regulované zákonom č. 365/20024 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov, zákonom č. 121/2022 Z. z. príspevkoch z fondov Európskej únie a o zmene a doplnení niektorých zákonov, zákonom č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov, ako aj v prípade splnomocnenca vlády Slovenskej republiky pre národnostné menšiny zákonom č. 184/1999 Z. z. o používaní jazykov národnostných menšín v znení neskorších predpisov. Trvalý charakter úloh splnomocnencov vrátane úloh poradného orgánu vlády v súlade s aplikačnou praxou vyžaduje aj trvalé, stále postavenie so zabezpečením trvalej kontinuity činnosti nimi riadených úradov.

**K bodu 4**

Ustanovuje sa Rada vlády Slovenskej republiky pre národnostné menšiny ako stály poradný orgán vlády Slovenskej republiky. Transformácia Výboru pre národnostné menšiny a etnické skupiny na Radu vlády Slovenskej republiky pre národnostné menšiny a vyčlenenie z Rady vlády pre ľudské práva, národnostne menšiny a rodovú rovnosť posilní postavenie agendy práv príslušníkov národnostných menšín. Znovu vytvorená samostatná Rada vlády Slovenskej republiky pre národnostné menšiny bude stálym odborným, poradným, koordinačným a konzultatívnym orgánom vlády Slovenskej republiky v oblasti postavenia a práv príslušníkov národnostných menšín, čo bude mať pozitívny dosah na realizáciu štátnej politiky v tejto oblasti. V nadväznosti na tieto zmeny dochádza k zmene názvu doterajšej Rady vlády pre ľudské práva, národnostne menšiny a rodovú rovnosť na Radu vlády Slovenskej republiky pre ľudské práva a rodovú rovnosť.

**K bodu 5**

Legislatívno-technická úprava vnútorného odkazu v nadväznosti na novelizačný bod 1.

**K bodom 6, 7 a 25**

Navrhuje sa zachovať štátneho tajomníka pre podpredsedu vlády Slovenskej republiky pre Plán obnovy a znalostnú ekonomiku, ktorý nahradí doterajšieho štátneho tajomníka podpredsedu vlády, ktorý neriadi ministerstvo.

**K bodu 9**

V rámci taxatívneho výpočtu ostatných ústredných orgánov štátnej správy sa navrhuje ustanoviť nový ostatný ústredný orgán štátnej správy Úrad podpredsedu vlády Slovenskej republiky pre Plán obnovy a znalostnú ekonomiku.

**K bodu 12**

Navrhuje sa ustanoviť štatutárny orgán ostatného ústredného orgánu štátnej správy v súlade so systematikou iných štatutárnych orgánov. Navrhuje sa, aby na čele Úradu podpredsedu vlády Slovenskej republiky pre Plán obnovy a znalostnú ekonomiku bol vedúci, ktorého vymenúva a odvoláva vláda Slovenskej republiky na návrh podpredsedu vlády Slovenskej republiky pre Plán obnovy a znalostnú ekonomiku. Ide o obdobný inštitút, ktorý už v právnom poriadku bol zavedený, a to v prípade Úradu podpredsedu vlády Slovenskej republiky pre investície a informatizáciu zákonom č. 171/2016 Z. z. ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony. Súčasne sa ustanovuje zodpovednosť vedúceho za výkon jeho funkcie voči podpredsedovi vlády Slovenskej republiky pre Plán obnovy a znalostnú ekonomiku.

**K bodu 13**

Ide o legislatívno-technickú úpravu vnútorného odkazu v nadväznosti na ostatnú novelu kompetenčného zákona.

**K bodu 14**

Ustanovuje sa, že vedúceho Úradupodpredsedu vlády Slovenskej republiky pre Plán obnovy a znalostnú ekonomiku v čase jeho neprítomnosti a eventuálne aj v iných prípadoch zastupuje v rozsahu jeho práv a povinností podriadený štátny zamestnanec určený vedúcim. Ustanovenie rieši zastupiteľnosť štatutárneho orgánu, obdobne ako je to pri ostatných ústredných orgánoch štátnej správy.

**K bodu 17**

Navrhuje sa ustanoviť, že Úrad vlády Slovenskej republiky je ústredným orgánom štátnej správy pre tvorbu a uskutočňovanie štátnej politiky a koordináciu plnenia úloh v oblasti práv národnostných menšín s tým, že Ministerstvo kultúry Slovenskej republiky zostáva ústredným orgánom štátnej správy pre podporu kultúry národnostných menšín podľa § 18 ods. 1 písm. i) kompetenčného zákona.

Zámerom zmeny je určenie zodpovedného ústredného orgánu v oblasti práv príslušníkov národnostných menšín, ktorá od roku 2012 nebola určená a prax ukázala, že to spôsobuje kompetenčné spory medzi ústrednými štátnymi orgánmi. Od roku 2018 vznikla limitovaná kompetencia pre Ministerstvo kultúry v oblasti podpory menšinových kultúr.

Doplnenie tejto kompetencie do kompetenčného zákona je odôvodnené tým, že v zmysle zákona č. 184/1999 Z. z. o používaní jazykov národnostných menšín v znení neskorších predpisov Úrad vlády Slovenskej republiky poskytuje odbornú a metodickú pomoc orgánom verejnej správy a organizačným zložkám bezpečnostných a záchranných zborov pri vykonávaní tohto zákona, predkladá vláde Slovenskej republiky raz za dva roky správu o stave používania jazykov menšín na území Slovenskej republiky a je gestorom predmetného zákona.

Pri súčasnom stave Úrad vlády Slovenskej republiky má *de facto* v kompetencii agendu národnostných menšín cez splnomocnenca pre národnostné menšiny, ktorý je organizačne súčasťou Úradu vlády Slovenskej republiky a jeho kompetencie a úlohy určuje jeho štatút. Existujúci stav spôsobuje ťažkosti pri presadzovaní opatrení v oblasti menšinových práv. Z uvedených dôvodov je potrebné vyjasniť kompetencie v oblasti národnostných menšín v kompetenčnom zákone.

**K bodom 18 a 19**

Upravuje sa a precizuje  nový právny vzťah v súvislosti so zmenou v § 2, kde sa navrhuje vložiť nový odsek 2, a súčasne sa upravuje zastupovanie splnomocnenca vlády Slovenskej republiky pre rómske komunity. Ustanovenie zastupiteľnosti splnomocnenca vlády Slovenskej republiky pre rómske komunity si vyžaduje zabezpečenie sústavne vykonávanej riadiacej funkcie Úradu splnomocnenca vlády Slovenskej republiky pre rómske komunity, plnenie úloh jednotlivých agend, vzhľadom na celý rozsah pôsobnosti splnomocnenca vlády Slovenskej republiky pre rómske komunity. Rozsah pôsobnosti splnomocnenca vlády Slovenskej republiky pre rómske komunity vyžaduje permanentný styk so zástupcami subjektov medzinárodného práva, s ústavnými činiteľmi, ústrednými orgánmi štátnej správy, miestnymi orgánmi štátnej správy, orgánmi územnej samosprávy a ďalšími právnickými osobami. Súčasne je potrebné zabezpečiť plynulú implementáciu pomoci poskytovanej zo zdrojov EÚ či už v rámci sprostredkovateľského orgánu Programu Slovensko 2021 – 2027, v rámci postavenia sprostredkovateľa Plánu obnovy a odolnosti Slovenskej republiky alebo v rámci postavenia prijímateľa národných projektov. Ustanovenie zastupovania splnomocnenca vlády Slovenskej republiky pre rómske komunity je nutnosťou vyžadovanou administratívnou praxou spočívajúcou v  zastupiteľnosti.

**K bodu 21**

Navrhuje sa ustanoviť kompetencie Úradu podpredsedu vlády Slovenskej republiky pre Plán obnovy a znalostnú ekonomiku v rovnakom rozsahu, v akom patrí Úradu podpredsedu vlády, ktorý neriadi ministerstvo, ktorý je zriadený v Úrade vlády Slovenskej republiky. Nedôjde tým k rozšíreniu ani zúženiu doterajších kompetencií.

**K bodu 22**

Navrhuje sa v § 37 vypustiť poslednú vetu, ktorá znie: „Druhá veta sa vzťahuje primerane aj na predsedu vlády a podpredsedu vlády, ktorý neriadi ministerstvo.“. Toto ustanovenie sa do kompetenčného zákona dostalo na základe novely zákonom č. 187/2021 Z. z., ktorou došlo aj k zriadeniu Úradu podpredsedu vlády, ktorý neriadi ministerstvo v Úrade vlády Slovenskej republiky. Ide o nekoncepčné ustanovenie, ktoré priznáva členom vlády (predsedovi vlády a podpredsedovi vlády, ktorý neriadi ministerstvo) kompetencie ústredného orgánu štátnej správy, konkrétne pripravovať návrhy zákonov a iných všeobecne záväzných právnych predpisov, zverejňovať ich a po prerokovaní v pripomienkovom konaní predkladať vláde, ako aj dbať o dodržiavanie zákonnosti v oblasti svojej pôsobnosti. Vzhľadom na nekoncepčnosť tohto ustanovenia sa navrhuje vypustenie celej vety.

**K bodom 23 a 24**

Z dôvodu zabezpečenia flexibilnejšieho schvaľovania zahraničných ciest dotknutých verejných funkcionárov sa navrhuje, aby zahraničné cesty štátnych tajomníkov a vedúcich a predsedov ostatných ústredných orgánov štátnej správy schvaľovalo Ministerstvo zahraničných vecí a európskych záležitostí Slovenskej republiky, pričom zahraničné cesty členov vlády bude naďalej schvaľovať vláda.

**K bodu 26**

Navrhované prechodné ustanovenie nadväzuje na vytvorenie nového poradného orgánu vlády Slovenskej republiky – Rady vlády Slovenskej republiky pre národnostné menšiny.

**K bodu 27**

V rámci prechodných ustanovení sa štandardne navrhuje prechod kompetencií z Úradu vlády Slovenskej republiky na Úrad podpredsedu vlády Slovenskej republiky pre Plán obnovy a znalostnú ekonomiku. V súvislosti s prechodom kompetencií majú prejsť aj práva a povinnosti zo štátnozamestnaneckých vzťahov, z pracovnoprávnych vzťahov a iných právnych vzťahov. Súčasne má dôjsť k prechodu majetku štátu, ktorý bol v správe Úradu vlády Slovenskej republiky a ktorý slúži na zabezpečenie výkonu týchto kompetencií, do správy Úradu podpredsedu vlády Slovenskej republiky pre Plán obnovy a znalostnú ekonomiku. Tak ako doteraz, aj v tomto prípade sa predpokladá delimitačná dohoda medzi dotknutými subjektami, predmetom ktorej budú podrobnosti o prechode týchto práv a povinností a o prechode správy majetku štátu.

Taktiež sa navrhuje v rámci prechodných ustanovení ustanoviť, že štátny tajomník podpredsedu vlády, ktorý neriadi ministerstvo vymenovaný pred 1. januárom 2025 je štátnym tajomníkom podpredsedu vlády Slovenskej republiky pre Plán obnovy a znalostnú ekonomiku.

**K čl. II** (zákon č. 184/1999 Z. z.)

Legislatívno-technická úprava súvisiaca so zriadením Rady vlády Slovenskej republiky pre národnostné menšiny ako stáleho poradného orgánu vlády Slovenskej republiky.

**K čl. III** (zákon č. 523/2004 Z. z.)

Vzhľadom na zriadenie Úradu podpredsedu vlády Slovenskej republiky pre Plán obnovy a znalostnú ekonomiku ako ostatného ústredného orgánu štátnej správy, sa navrhuje vypustiť ustanovenie o schvaľovacom režime výšky výdavkov v kapitole Úradu vlády Slovenskej republiky rozpočtovaných na zabezpečenie plnenia úloh v pôsobnosti podpredsedu vlády, ktorý neriadi ministerstvo.

**K čl. IV** (zákon č. 172/2005 Z. z.)

**K bodom 1 až 7**

Z dôvodu prechodu kompetencií z Úradu vlády Slovenskej republiky na Úrad podpredsedu vlády Slovenskej republiky pre Plán obnovy a znalostnú ekonomiku sa navrhujú v celom zákone súvisiace legislatívno-technické úpravy v oblasti organizácie štátnej podpory výskumu, vývoja a inovácií.

**K čl. V** (zákon č. 343/2015 Z. z.)

**K bodom 1, 2 a 4**

Z dôvodu prechodu kompetencií z Úradu vlády Slovenskej republiky na Úrad podpredsedu vlády Slovenskej republiky pre Plán obnovy a znalostnú ekonomiku v oblasti správy elektronickej platformy pre verejné obstarávanie a zabezpečovania centralizovanej činnosti vo verejnom obstarávaní sa navrhujú v celom zákone súvisiace legislatívno-technické úpravy.

**K bodu 3**

V rámci prechodných ustanovení sa štandardne navrhuje prechod správy elektronickej platformy z Úradu vlády Slovenskej republiky do správy Úradu podpredsedu vlády Slovenskej republiky pre Plán obnovy a znalostnú ekonomiku. K dátumu nadobudnutia účinnosti návrhu zákona Úrad podpredsedu vlády Slovenskej republiky pre Plán obnovy a znalostnú ekonomiku má plniť všetky povinnosti správcu informačnej technológie verejnej správy podľa osobitného predpisu. V súvislosti s prechodom správy majú prejsť k 1. januáru 2025 práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a iných právnych vzťahov zamestnancov zabezpečujúcich ich správu a prevádzku, ako aj práva a povinnosti z iných právnych vzťahov z Úradu vlády Slovenskej republiky na Úrad podpredsedu vlády Slovenskej republiky pre Plán obnovy a znalostnú ekonomiku. Rovnako tak má dôjsť k prechodu majetku štátu. Podrobnosti o prechode správy elektronickej platformy, o prechode práv a povinností a o prechode správy majetku štátu sa majú upraviť dohodami medzi dotknutými orgánmi.

**K čl. VI** (zákon č. 55/2017 Z. z.)

**K bodom 1 a 2**

Navrhuje sa, aby v prípade nového Úradu podpredsedu vlády Slovenskej republiky pre Plán obnovy a znalostnú ekonomiku bola funkcia štatutárneho orgánu zhodná s funkciou generálneho tajomníka služobného úradu (tzv. personálna únia). Vzhľadom na to, že zákon o štátnej službe upravuje, že v prípade ostatných ústredných orgánoch štátnej správy sú tieto funkcie zásadne oddelené, je potrebné vstúpiť do § 18 ods. 2, ako aj do § 18 ods. 6.

**K bodom 3 a 4**

Navrhuje sa úprava v nadväznosti na zmenu v označení predmetného štátneho tajomníka podpredsedu vlády v kompetenčnom zákone.

**K bodu 5**

V tomto novelizačnom bode sa navrhuje modifikácia podmienky trvania vzťahu na účely príspevku na rekreáciu a príspevku na športovú činnosť dieťaťa podľa Zákonníka práce. Na účely týchto príspevkov sa bude do doby nepretržitého trvania štátnozamestnaneckého pomeru započítavať aj jeho trvanie v služobnom úrade, v ktorom štátny zamestnanec vykonával štátnu službu pred prechodom práv a povinností zo štátnozamestnaneckého pomeru podľa § 177 až 179. Ide o situácie, kedy dôjde k zániku služobného úradu zlúčením, splynutím alebo rozdelením, k prevodu časti služobného úradu alebo k zrušeniu služobného úradu.

**K čl. VII** (zákon č. 138/2017 Z. z.)

Legislatívno-technická úprava súvisiaca so zriadením Rady vlády Slovenskej republiky pre národnostné menšiny ako stáleho poradného orgánu vlády Slovenskej republiky.

**K čl. VIII** (zákon č. 368/2021 Z. z.)

Z dôvodu prechodu kompetencií z Úradu vlády Slovenskej republiky na Úrad podpredsedu vlády Slovenskej republiky pre Plán obnovy a znalostnú ekonomiku v oblasti koordinácie a riadenia Plánu obnovy a odolnosti Slovenskej republiky a riadenia mechanizmu na podporu obnovy a odolnosti sa navrhuje súvisiaca legislatívno-technická úprava.

**K čl. IX**

Navrhuje sa delená účinnosť. Ustanovenia upravujúce problematiku schvaľovania pracovných ciest pre členov vlády, štátnych tajomníkov a vedúcich ostatných ústredných orgánov štátnej správy a problematiku súvisiacu so splnomocnencami vlády Slovenskej republiky nadobudnú účinnosť 1. septembra 2024. Ustanovenia týkajúce sa zriadenia nového ústredného orgánu štátnej správy nadobudnú účinnosť 1. januára 2025 vzhľadom na potrebu dostatočnej legisvakancie.

V Galante 27. marca 2024

**Robert Fico, v. r.**

predseda vlády Slovenskej republiky